पर पैह्‌ली सफलताएं दे कन्ने गै गोर्की दे बारे च किस्से-कहानियां बी जन्म लैन लगी पेइयां, ते जियां-जियां तौले-तौले उन्दी शोह्‌रत फैलदी गेई, ए किस्से-क्हानियां बी बधदे गे। मते अलोचकें एह्, आखेआ जे गभरू लेखक दी बेस्हाबी शोह्‌रत ओदी लिखने दी प्रतिभा करियै नेईं बल्के उदी सनसनी भरोची दिलचस्पी करियै ऐ, जेह्‌ड़ी उसदी असधारण पृष्ठभूमि करियै पैदा होई दी ऐ पर एह् स्हेई नेईं। उन्दी सफलता उन्दे जीवन बारै तत्थें दी जानकारी कोला पैह्‌लें गै शुरू होई गेदी ही, ते इस्सै सफलता मूजब 19 मीं सदी दे खीरले हिस्से च उन्दे जीवन बारै तत्थ प्रकाशत होन लगी पे हे। केई अलोचकें मूजब उन्दी शोह्‌रत इस करियै होई की जे उ’नें बर्गहीन पात्रें बारें लिखेआ, ते उन्दी भावनाएं ते मनोदशा, व्यक्ति दी रोक-टोक बगैर अजादी लेई उन्दे अराजकतावादी प्रयास, उन्दी ‘भीड़’, नैतिकता, सब्भै चाल्लीं दी समाजी जम्मेदारियें आस्तै नरादर दा जिकर कीता, जेह‌्ड़ियां नीट्शे दे बचारें कन्ने मेल खंदियां न। पर एह्‌बी गल्त ऐ। गोर्की ने बेशक हेठले वर्गे दे लोकें दा जिकर इन्ने शैल ढंगै कन्ने कीता दा ऐ, जिन्ना कुस होर लेखक ने नेई कीता। पर उ’नें उन्दी अराजकतावादी भावनाएं गी कदें नेईं मन्नेआ, ते ओह् शुरू थमां गै ‘नीट्शेवाद’ दे बरोधी रेह्। एह् स्हेई ऐ जे गोर्की बी नीट्शे आंगर धटिया पूंजीवाद कन्ने लोकें गी बी जोड़दे हे (ते इस्सै करी उनें बेस्हाबे प्रतिक्रियावादी नतीजे बी कढ्डे), गोर्की घटिया पूंजीवाद गी आम लोकें दा बैरी समझदे हे, जिन्दा ओह आपू बी इक अंग हे, ते साहित्य दे खेत्तर च पैर पांदे गै जिन्दे बारै उनें लिखेआ, ते उनेगी अभिव्यक्ति दित्ती।